《寄题全国辅竹溪清寓》
宋代·曾丰

亭前轧轧日百舆，桥上剥剥日万屦。
莫非失脚声利然，谁复回头情性故。
子云一区二者间，讲玄之外何所关。
江山有我目迎送，鱼鸟无他心往环。
玻璃横眠苍玉立，开关不信尘敢入。
太无在上吞以胸，群有来前挫于笔。
笔端胸次患不清，一过于清天所憎。
推归玉笋头边立，送去金鳌背上行。

作者简介：（1142—?）乐安人，字幼度。孝宗乾道五年进士。以文章名。累官知德庆府。晚年无意仕进，筑室称樽斋，以诗酒自娱。有《缘督集》。